《次韵叶集之同秀实敦素道夫游北山会周氏书房》
宋代·释德洪

王郎本豪放，富贵缠缚之。颇复厌丝竹，来听松风悲。

叶侯须似厌，谈兵辄纷披。恃此文武胆，英气吐北西。

正直威鬼神，动欲焚淫祠。道夫忧国心，造次常念兹。

事功未入手，愤酒谁共酾。正恐追老范，一吐胸中奇。

秀实气刚大，归宿未易期。新诗弄清婉，霜晓临湘湄。

钟山冠世境，登赏乃所宜。林间见隐者，面有无求姿。

不必问贤否，但读诸公诗。我无支遁才，敢逐王谢为。

推挤幸不死，岂非怜其痴。一昨阅诗战，望见仆旌麾。

今能犯矢石，居久气自移。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。